**Fuss együtt a Magyar Egyetemi Sport Arcaival a XXIV. 5vös 5km-en!**

Az egész országgal együtt tomboltál Joó Abigél heroikus menetelésékor a tavaly nyári olimpiai játékok idején? Egy gyakorlatra jársz Európa legsokoldalúbb úszózsenijeivel, Cseh Lászlóval és a legutóbbi két paralimpián egyaránt aranyérmet szerző Sors Tamással, de a négy fal közül kirobbanva szívesen versenyeznél velük hosszútávon? A 2013. május 7-ei XXIV. 5vös 5km programsorozatán belül erre is lehetőséged nyílik, ugyanis a Magyar Egyetemi Sport Arcai megmutatják, hogy a futópályán és a kerekasztal mögött sem partra vetett halként vergődnek.

A tucatnyi év tapasztalatával felvérteződő futóverseny ezúttal sem válik tucatversennyé, így a Lágymányosi Eötvös Napok nyitányaként sokszínű programok várják a mozgásra vágyókat. Az NBA Live Europe 2012 milánói állomásán ámulatba ejtő kosaras és focis freestyle produkcióval kirukkoló Jamnastyx csapata tart bemutatót, majd a nemzetközi szinten egyre nagyobb hírnevet szerző ELTE Cheerleader látványos koreográfiájával csavarja el a fejeket. Diákigazolványért cserébe ismét kipróbálhatjátok a Nike futóbusz legújabb termékeit, de a Pulay „Energiabomba” Szilvi vezette aerobicos, zenés bemelegítést sem érdemes kihagyni.

A SportPont Program pontgyűjtő akciójának egyik fő állomásaként a 18 éven aluli korosztályt is szeretnénk megmozgatni, ezért 2013 tavaszától a Legsportosabb Gimnáziumnak, Középiskolának szánt kupa is gazdára talál. A minimanóktól kezdve a seniorokig minden kategóriát bevonó futás végeztével is megéri a helyszínen maradni. Az eredményhirdetést szendvicsbe fogó attrakciók idén sem maradnak el: előbb egy beszélgető délután következik az olimpikonokkal, majd a nap csattanójaként minden szempár a tombolahúzásra szegeződik, amelynek fődíja egy olimpikonok által aláírt ereklye. Lépj ki velünk a hétköznapokból!

Futócipőket izzítsátok, ismét egy hatalmas élmény vár Rátok!

Az 5vös 5km hivatalos oldala: <http://eotvos5.elte.hu/>

Az 5vös 5km hivatalos facebook-eseménye:

<https://www.facebook.com/events/494114097304078/?notif_t=plan_user_joined>

Az 5vös 5km facebook-oldala: [www.facebook.com/5vos5km](http://www.facebook.com/5vos5km)

**A verseny időpontja:** 2013. május 7., kedd

**Versenyközpont:** Budapest, XI. ker. Pázmány Péter sétány (ELTE Lágymányosi tömb, Duna felőli parkoló)  
**Rajt:** 17:05-kor az északi és a déli épület között a lezárt parkolóból

**Nevezés:**  
**Előnevezés:** 2013. május 6. 23:59-ig a honlapon való regisztráció után az űrlap kitöltésével  
**Helyszíni nevezés:** a verseny napján 14:00-tól **16:05-ig** a helyszínen felállított standnál  
**Nevezés és rajtcsomag átvétel:**  
Helyszínen felállított standnál a verseny napján 14:00-tól 16:30-ig tart.  
Előzetes jelentkezők külön pultnál vehetik fel!

**Nevezési díj:**  
2013 tavaszától háromlépcsős jelentkezési rendszer lép életbe.  
**Előnevezés:**  
2013. május 5. 23:59-ig jelentkezők számára 600 Ft  
2013. május 6. 23:59-ig jelentkezők számára 800 Ft  
**Helyszíni nevezés:**  
a verseny napján 14:00-tól **16:05-ig** a helyszínen felállított standnál jelentkezők számára 1000 Ft